УФ-м ДзюдомкIэ и федерацэм и президентым КъБР-м и унафэщIхэм фIыщIэ къахуищIащ дзюдом зегъэужьыным хуэгъэзауэ лэжьыгъэшхуэ зэрырагъэкIуэкIым папщIэ
Урысей Федерацэм дзюдом зыщегъэужьынымрэ абы цIыхухэр дегъэхьэхынымкIэ дэIэпыкъуэгъушхуэ зэрыхъум къыхэкIыу Къэбэрдей-Балъкъэрым и унафэщIхэм фIыщIэ къахуищIащ УФ-м ДзюдомкIэ и федерацэм и президент Анисимов Василий. КIуэкIуэ Юрий и цIэкIэ абы къигъэхьа тхыгъэм итщ:
«Нобэ дэ къэрал псор ди гъусэу догъэлъапIэ урысей спортым и ехъулIэныгъэр. ИлъэсиплI къэс зэ екIуэкI зэпеуэ нэхъыщхьэ дыдэм дуней псом и дзюдоист нэхъыфI дыдэ щыхъуа Мудрэн Беслъэн и текIуэныгъэр Урысейм а спорт лIэужьыгъуэр фIыуэ зылъагъуу ис псори игъэгушхуащ, спортым и къэбэрдей-балъкъэр школым и гъэсэным и зэфIэкIым къызэщIиIэтащ.
Урысейм ДзюдомкIэ и федерацэм и цIэкIэ апхуэдэ текIуэныгъэм папщIэ сынывохъуэхъу икIи мы спорт лIэужьыгъуэм и пщIэр Урысейм къыщыIэтыным хуэгъэзауэ лэжьыгъэшхуэ зэревгъэкIуэкIым къыхэкIыу си гуапэу фIыщIэ фхузощI».
КъБР-м и Iэтащхьэмрэ Правительствэмрэ я пресс-IуэхущIапIэ.
